钦定古今图书集成/历象汇编/庶征典/第071卷 > 《南至云物赋》唐·王𬤇
## 钦定古今图书集成/历象汇编/庶征典/第071卷 > 《南至云物赋》唐·王𬤇

于赫至化，时惟大君惟历。比夫轩后授人齐乎放勋；
北风戒节，南至司分。验律飞灰，遥应乎悬炭。登台视
祲，必在乎《书》云丽乎时方别色，天敛残氛，星连珠而
候晓，日合璧而呈文。众瑞咸集，祯祥洊至，云散黄光，
天浮喜气。金柯郁郁而蔽野，玉叶飘飘而委地。回纪
天表，求无兵意。灾沴靡作，罢札瘥之虞；水旱不行，咏
京坻之事。得此先甲，还同汉日之观；报以丰年，不假
春秋之备。于时帝在旸谷，《风后》陪骖。会玉帛而涂山
有愧，朝公卿而汾水怀惭。佳气从龙，遥连渭北；非烟
拂日，俯对终南。懿圣寿之与万，美皇道而超三。保章
告其符祉，太史视其簪绂。应子月兮生一阳，奏黄锺
兮动万物。乃明南至者日极之数，视云物者岁占之
故。其在必书，不𠍴常度。庆瑞满于图牒，献纳盈其府
库。凤凰下于元都，铜雀栖于温树。调玉烛而阴阳燮
和，抚黔首而时令大布。日之方夕，岁聿云暮。才非《瞽
史》，未知天道之祥；文似相如，愿献凌云之赋。